Na osnovu člana 18a. stav 4. i člana 58. stav 3. Zakona o upravljanju otpadom („Službene novine FBiH“, br. 33/03, 72/09 i 92/17), a na prijedlog Federalnog ministarstva okoliša i turizma, Vlada Federacije Bosne i Hercegovine, na \_\_\_\_. sjednici, održanoj \_\_\_\_\_\_\_\_\_\_ godine donosi

**U R E D B U**

**O KRITERIJIMA ZA OBRAČUN I NAČIN PLAĆANJA NAKNADA ZA PROIZVODE KOJI NAKON UPOTREBE POSTAJU AMBALAŽNI OTPAD I ELEKTRIČNI I ELEKTRONSKI OTPAD**

**POGLAVLJE I. UVODNE ODREDBE**

**Član 1.**

**(Predmet Uredbe)**

Ovom uredbom utvrđuju se kriteriji za obračun i način plaćanja naknada za proizvode koji nakon upotrebe postaju ambalažni otpad i električni i elektronski otpad, obrazac evidencije o količini i vrsti proizvedenih i uvezenih proizvoda i godišnjeg izvještaja, način i rokovi dostavljanja godišnjeg izvještaja, obveznici plaćanja naknade, kriteriji za obračun, visinu, način obračunavanja i plaćanja naknade.

**Član 2.**

**(Značenje izraza)**

Izrazi upotrijebljeni u ovoj uredbi imaju slijedeće značenje:

1) *ambalažni proizvodi* su oni proizvodi, neovisno o prirodi materijala od kojih su napravljeni, koji su namijenjeni za sadržavanje, čuvanje, zaštitu, rukovanje, isporuku i predstavljanje robe, od sirovina do gotovih proizvoda, na putu od proizvođača do korisnika ili potrošača. Ambalažni proizvodi također uključuju pomoćna sredstva za pakovanje, koja služe za omotavanje ili povezivanje robe, posebno za pakovanje, nepropusno zatvaranje, pripremanje za otpremu i označavanje robe;

2) *električni i elektronski proizvodi* su proizvodi čiji rad zavisi od električne struje ili elektromagnetnih polja, kao i proizvodi namijenjeni za proizvodnju, prijenos i mjerenje struje i elektromagnetnih polja, za korištenje kod napona koji ne prelazi 1000 V za naizmjeničnu struju i 1500 V za jednosmjernu struju;

3) *obveznici izvještavanja* su svi proizvođači, uvoznici, punioci/pakeri i distributeri proizvoda koji nakon upotrebe postaju ambalažni otpad i električni i elektronski otpad, a koji vrše proizvodnju, uvoz i distribuciju proizvoda na teritoriji Bosne i Hercegovine, bez obzira na sjedište (u daljem tekstu: obveznici izvještavanja);

4) *obveznici plaćanja naknade za upravljanje ambalažnim otpadom i električnim i elektronskim otpadom*  su svi proizvođači, uvoznici, punioci/pakeri i distributeri sa teritorija BiH, koji prvi put plasiraju na tržište Federacije BiH ili sami koriste kao krajnji potrošači u Federaciji BiH proizvode koji poslije upotrebe postaju ambalažni otpad i električni i elektronski otpad (u daljem tekstu: obveznici plaćanja naknade);

5) Na osnovu člana 18a Zakona o upravljanju otpadom (''Službene novine Federacije BiH'', br.33/03, 72/09 i 92/17) propisuje se naknada koja se dijeli na:

-*naknada za upravljanje ambalažnim otpadom i električnim i elektronskim otpadom* je naknada koju proizvođači, uvoznici, punioci/pakeri i distributeri proizvoda, koji poslije upotrebe postaju ambalažni otpad i električni i elektronski otpad, po načelu „zagađivač plaća“, plaćaju za pokrivanje troškova unapređenja ukupnog sistema upravljanja ambalažnim otpadom i električnim i elektronskim otpadom (u daljem tekstu: naknada za upravljanje otpadom);

-*opća naknada* je naknada koju svi proizvođači, uvoznici, punioci/pakeri i distributeri proizvoda, plaćaju na ime plasmana proizvoda koji poslije upotrebe postaju ambalažni ili električni i elektronički otpad Fondu za zaštitu okoliša Federacije Bosne i Hercegovine (u daljem tekstu: Fond);

6) *prvi plasman proizvoda* je stavljanje proizvoda uvezenog ili proizvedenog u BiH prvi put na tržište Federacije Bosne i Hercegovine (u daljem tekstu: Federacije BiH) uključujući i slučaj kada takve proizvode proizvođači ili uvoznici koriste kao krajnji potrošači;

7) *operater sistema* je pravno lice koje po principu "produžene odgovornosti proizvođača" ispunjava ciljeve za reciklažu i iskorištenje posebnih kategorija otpada i može biti osnovan isključivo od pravnih lica koja obavljaju svoju poslovnu djelatnost stavljanjem u promet proizvoda koji postaju posebne kategorije otpada.

8) *informacioni sistem upravljanja otpadom* je informacioni sistem uspostavljen u Fondu koji omogućava elektronsko vođenje evidencije o kretanjima proizvoda koji postaju posebne kategorije otpada, kao i o kretanju otpada, a definiran je Uredba o Informacionom sistemu upravljanja otpadom ("Službene novine Federacije BiH", broj: 97/18), (u daljem tekstu: informacioni sistem).

**POGLAVLJE II. PROIZVODI KOJI POSLIJE UPOTREBE POSTAJU AMBALAŽNI OTPAD I ELEKTRIČNI I ELEKTRONSKI OTPAD**

**Član 3.**

**(Posebne kategorije otpada)**

Proizvodi koji poslije upotrebe postaju ambalažni otpad i električni i elektronski otpad su:

1) ambalaža, neovisno o prirodi materijala od kojih je napravljena, namijenjena za sadržavanje, čuvanje, zaštitu, rukovanje, isporuku i predstavljanje robe, od sirovina do gotovih proizvoda, na putu od proizvođača do korisnika ili potrošača. Ambalaža također uključuju pomoćna sredstva za pakovanje, koja služe za omotavanje ili povezivanje robe, posebno za pakovanje, nepropusno zatvaranje, pripremanje za otpremu i označavanje robe.

2) električni i elektronski proizvodi čiji rad zavisi od električne struje ili elektromagnetnih polja, kao i proizvodi namijenjeni za proizvodnju, prijenos i mjerenje struje i elektromagnetnih polja, za korištenje kod napona koji ne prelazi 1000 V za naizmjeničnu struju i 1500 V za jednosmjernu struju.

**POGLAVLJE III. EVIDENCIJA I IZVJEŠTAVANJE**

**Član 4.**

**(Obveznici izvještavanja)**

(1)Obveznici izvještavanjasu svi proizvođači, uvoznici, punioci /pakeri i distributeri proizvoda koji nakon upotrebe postaju ambalažni otpad i električni i elektronski otpad, a koji vrše proizvodnju, uvoz i distribuciju na teritoriji Bosne i Hercegovine, bez obzira na sjedište.

(2) Pod obveznike izvještavanja iz stava (1) ovog člana spadaju i privredni subjekti koji se bave internet prodajom, odnosno imaju tzv. online prodaju.

**Član 5.**

**(Kvartalna evidencija i godišnji izvještaj)**

(1) Kvartalne evidencije o količini i vrsti proizvedenih i uvezenih proizvoda koji poslije upotrebe postaju ambalažni otpad i električni i elektronski otpad vode svi obveznici izvještavanja za svoje potrebe i za potrebe inspekcijske kontrole.

(2) Godišnji izvještaj o količini i vrsti proizvedenih i uvezenih proizvoda koji poslije upotrebe postaju ambalažni otpad i električni i elektronski otpad (u daljem tekstu: godišnji izvještaj) vode svi obveznici izvještavanja i to kroz informacioni sistem.

**Član 6.**

**(Dostavljanje godišnjeg izvještaja)**

(1) Obveznici izvještavanja dužni su da godišnji izvještaj iz člana 5. ove uredbe, dostavljaju Fondu kroz informacioni sistem najkasnije do 31. marta tekuće godine za predhodnu godinu.

(2) Godišnji izvještaj iz stava 1. ovog člana koji se vodi kroz informacioni sistem dostavlja se Fondu i u štampanom obliku kao potpisan i ovjeren izvod iz informacionog sistema najkasnije do 31. marta tekuće godine za prethodnu godinu.

(3) Operateri sistema dužni su dostaviti godišnji izvještaj Ministarstvu i Fondu najkasnije do 31. marta tekuće godine za prethodnu godinu.

(4) Izvještaj iz stava (3) ovog člana kojeg Operateri sistema dostavljaju ovjeren i potpisan Ministarstvu i Fondu sadrži najmanje:

- listu obveznika sistema koji su na operatera sistema prenijeli svoje obaveze

- tabelarni prikaz ukupno plasiranih količina proizvoda koji poslije upotrebe postaju ambalažni otpad i električni i elektronski otpad, po vrstama i razredima

- listu operatora – sakupljača i reciklera sa kojima je Operater potpisao ugovor za sakupljanje i reciklažu/konačno zbrinjavanje

- ukupnu količinu posebnih tokova otpada (po vrstama) koje je operater sistema prikupio i predao na reciklažu i/ili iskorištenje, razvrstano po šiframa postupaka

- opis promotivnih i edukativnih aktivnosti koje je operater sistema provodio.

(5) Obveznici sistema koji su obavezu prenijeli na operatera sistema, te sakupljači i recikleri posebnih kategorija otpada koji sa operaterom sistema imaju potpisan ugovor su u obavezi da svoje podatke i količine posebnih kategorija otpada koje su sakupili i predali na dalju obradu u ime operatera, unesu u informacioni sistem.

(6) U slučaju nepotpunosti i neslaganja podataka dostavljenih u godišnjem izvještaju iz stava (4) ovog člana Ministarstvo i Fond mogu zatražiti od obveznika izvještavanja i Operatera sistema pojašnjenja, dopune nedostajućih podataka, kao i dostavljanje kvartalnih evidencija koje vodi obveznik, te ostalu relevantnu dokumentaciju.

**POGLAVLJE IV. OBVEZNICI PLAĆANJA NAKNADE**

**Član 7.**

**(Obveznici plaćanja naknade)**

(1) Obveznici plaćanja naknade su:

1. Proizvođači, uvoznici, punioci/pakeri i distributeri koji vrše prvi plasman ambalaže i proizvoda upakovanih u ambalažu na teritoriju Federacije BiH;
2. Proizvođači, uvoznici i distributeri (novih i polovnih) električnih i elektronskih proizvoda koji vrše prvi plasman električnih i elektronskih proizvoda na teritoriju Federacije BiH.

(2) Obveznici plaćanja posebne naknade imaju mogućnost prenijeti obavezu upravljanja i zbrinjavanja posebnim kategorijama otpada na Operatera sistema, koji u njihovo ime ispunjava propisane ciljeve sakupljanja, obrade, prerade/reciklaže otpada.

(3) Operater sistema je dužan, uz godišnji izvještaj dostaviti u Fond podatke o izvršenju obaveze plaćanja naknade za sve obveznike koji su na njega prenijeli svoju obavezu sa izraženim količinama na koje je plaćena naknada.

(4) Operater sistema je u obavezi da u informacionom sistemu Fonda označi obveznike koji su na njega prenijeli obaveze, a nisu izmirili obaveze plaćanja posebne naknade prema operateru sistema.

(5) Za proizvode koji poslije upotrebe postaju posebne kategorije otpada iz člana 3., st. (1) i (2) ove uredbe, a koje obveznici prodaju, su u obavezi da od proizvođača i uvoznika obezbijede dokaz da su svoje proizvode uključili u sistem putem operatera sistema ili su platili posebnu nakandu Fondu. U protivnom, odgovorni su da te proizvode sami uključe u sistem i da za iste plaćaju posebnu naknadu.

**POGLAVLJE V. KRITERIJI ZA OBRAČUN, VISINU I NAČIN OBRAČUNAVANJA I PLAĆANJA NAKNADA**

**Član 8.**

**(Opće o naknadama)**

(1) Obveznici plaćanja naknade, plaćaju dvije vrste naknada i to naknadu za upravljanje otpadom i opću naknadu.

(2) Opću naknadu Fondu plaćaju svi obveznici izvještavanja jednom godišnje pri podnošenju godišnjeg izvještaja iz člana 4. ove uredbe i to u iznosu od 30 KM. Svi obveznici su dužni uz godišnji izvještaj iz člana 6. stav (2) ove uredbe dostaviti dokaze o uplati naknade na račun Fonda.

(3) Obveznici plaćaju naknadu za upravljanje ambalažnim, električnim i elektroničkim otpadom Fondu ili Operateru sistema.

(4) Obveznici koji nisu sklopili Ugovor sa operaterom sistema naknadu za upravljanje otpadom plaćaju Fondu.

(5) Ovom uredbom se utvrđuju visina i način obračuna i plaćanja naknada koje obveznici plaćaju prema Fondu.

(6) Obveznici koji su sklopili ugovor sa operaterom sistema o prenosu svoje obveze radi postizanja ciljeva, naknadu za upravljanje otpadom ne plaćaju Fondu, nego svoju obavezu izvršavaju prema operateru po cjenovniku operatera sistema.

(7) Visina naknade za upravljanje otpadom operatera sistema mora biti utvrđena ugovorom i biti ista za sve obveznike koji su svoju obavezu prenijeli na operatera sistema.

(8) Operater sistema je dužan javno objaviti svoje cjenovnike.

(9) Neizvršavanje obaveza prema Fondu ili operateru sistema znači akumuliranje propisanih obaveza i njihovo retroaktivno ispunjavanje od dana donošenja ove uredbe i to prema Fondu.

(10) Naknadu za upravljanje otpadom plaća i operater sistema Fondu ukoliko Ministarstvo potvrdi da isti nije ispunio propisane ciljeve za obračunsku godinu, u iznosu koji obračunava Fond u skladu sa ovom Uredbom, i to na razliku količina između propisanog i ostvarenog cilja.

**Član 9.**

**(Naknada za ambalažu)**

(1) Naknada za ambalažne proizvode obračunava se prema vrsti, sastavu i materijalu od kojeg je ambalaža izrađena i količini ambalaže plasirane na tržište Federacije BiH.

(2) Ambalaža se razvrstava prema slijedećim kategorijama:

1. Papir
2. Plastika
3. Drvo
4. Metal
5. Staklo
6. Ambalaža onečišćena opasnim materijama

(3) Koeficijent visine naknade za upravljanje ambalažnim otpadom koja se plaća Fondu, a prema vrsti ambalaže naveden je u obrascu koji se nalazi u Prilogu 1. ove uredbe koji čini njen sastavni dio.

(4) Naknada iz stava 1. se obračunava umnoškom količine proizvoda plasiranih na tržište Federacije BiH i koeficijenta visine naknade iz stava 3. ovog člana.

(5) Visine nanada operatera sistema za upravljanje otpadom, a prema vrsti ambalaže, operater sistema je dužan javno objaviti.

**Član 10.**

**(Naknada za električne i elektronske proizvode)**

(1) Naknada za električne i elektronske proizvode obračunava se prema količini novih i polovnih električnih i elektronskih proizvoda plasiranih na teritoriji Federacije BiH.

(2) Električni i elektronski proizvodi razvrstavaju se prema vrsti električne i elektronske opreme u slijedeće razrede:

Razred 1. Veliki aparati za domaćinstvo

Razred 1.a Aparati za hlađenje i zamrzavanje

Razred 2. Mali aparati za domaćinstvo

Razred 3. Opreme informatičke tehnologije (IT) i opreme za telekomunikacije

Razred 3.a. Monitori

Razred 4. Opreme široke potrošnje za razonodu

Razred 4.a. Televizijski prijemnici

Razred 5. Oprema za osvjetljenje: osvjetljenje

Razred 5.a. Oprema za osvjetljenje: sijalice ostale

Razred 6. Električni i elektronski alati (osim velikih nepokretnih industrijskih alata)

Razred 7. Igračke, oprema za rekreaciju (razonodu) i sport

Razred 8. Medicinske naprave (osim inplantiranih i infektivnih proizvoda)

Razred 9. Instrumenti za praćenje i nadzor

Razred 10. Automati

(3) Koeficijent visine naknade za upravljanje otpadom koja se plaća Fondu, a prema razredu električnih i elektronskih proizvoda navedeni su u obrascu koji se nalazi u Prilogu 1. ove uredbe koji čini njen sastavni dio.

(4) Naknada iz stava 1. se obračunava umnoškom količine proizvoda plasiranih na tržište Federacije BiH i koeficijenta visine naknade po razredima iz stava 3. ovog člana.

(5) Visine naknada operatera sistema za upravljanje otpadom, a prema vrsti razredu električnih i elektronskih proizvoda, operater sistema je dužan javno objaviti.

**Član 11.**

**(Rješenje za plaćanje naknada)**

(1) Na osnovu obrade podataka iz godišnjih izvještaja obveznika, Fond donosi rješenje obvezniku za plaćanje naknade za upravljanje otpadom tekuće godine za prethodnu kalendarsku godinu.

(2) Obzirom da opću naknadu Fondu plaćaju svi obveznici jednom godišnje pri podnošenju godišnjeg izvještaja te su dužni uz godišnji izvještaj dostaviti dokaze o uplati naknade na račun Fonda, Fond neće izdavati rješenje za plaćanje opće naknade.

(3) Ukoliko obveznik plaćanja dostavi Fondu godišnji izvještaj bez dokaza o uplati opće naknade, Fond će pismeno opomenuti obveznika. Ukoliko obveznik nakon opomene ne izvrši uplatu o tome će Fond izvijestiti nadležnu inspekciju.

(4) Računi za uplatu naknada Fondu iz čl. 8. 9. i 10. će biti objavljeni u Pravilniku o načinu uplate javnih prihoda budžeta i vanbudžetskih fondova na teritoriji Federacije Bosne i Hercegovine (''Službene novine Federacije BiH'', broj: 33/16).

(5) Protiv rješenja iz stava 1. ovog člana može se izjaviti žalba Ministarstvu putem Fonda.

(6) Ako obveznik plaćanja naknade nije platio iznos naknade utvrđen rješenjem iz stava 1. ovog člana u roku određenom rješenjem, Fond će na osnovu izvršnog rješenja pokrenuti postupak prinudnog izvršenja putem nadležnog suda shodno odredbama Zakona o izvršnom postupku Federacije BiH („Službene novine Federacije BiH“, br. 32/03, 52/03, 33/06, 39/06, 39/09, 35/12 i 46/16).

**Član 12.**

**(Statusne promjene)**

(1) U slučaju statusne promjene i/ili promjene djelatnosti obveznik je dužan da o tome obavijesti operatera sistema sa kojim ima potpisan ugovor i Fond, te dostavi izvještaj o količini proizvoda stavljenih na tržište na teritoriju Federacije BiH. Ovaj izvještaj se može dostaviti za period kraći od kalendarske godine u roku od 30 dana od dana nastupanja promjene.

(2) U slučaju raskida ugovora sa operaterom sistema ili promjene operatera sistema ili prelaska iz Fonda u sistem operatera, obveznik je dužan odmah po nastupanju promjene:

- izmiriti sve obaveze prema operateru sistema sa kojim je imao potpisan ugovor, ili Fondu, ukoliko je u prethodnom periodu naknade plaćao Fondu;

- dostavi operateru sistema sa kojim potpisuje ugovor i Fondu obavijest o izmjenama i dokaz o izmirenim obavezama.

**Član 13.**

**(Propisivanje naknada)**

Iznosi za naknade iz čl. 9. i 10. propisani su u Prilogu 1. ove uredbe i isti će se primjenjivati do utvrđivanja nove visine naknada.

**POGLAVLJE VI. IZVJEŠTAVANJE FONDA I POSTUPANJE MINISTARSTVA**

**Član 14.**

**(Postupanje Fonda)**

(1) Fond vodi registar svih obveznika plaćanja naknade.

(2) Fond dostavlja zbirni izvještaj Ministarstvu za prethodni obračunskih period svih obveznika i operatera sistema iz člana 6. stav (4) ove uredbe do 30.09. tekuće godine za predhodnu godinu, a koji sadrži najmanje slijedeće podatke:

- listu obveznika koji su ispunili svoju zakonsku obavezu preko Fonda i operatera sistema

-prijavljene količine na teritoriji Federacije BiH proizvoda koji poslije upotrebe postaju posebne kategorije otpada Fondu i operateru, dokumentovane kroz informacioni sistem,

- prikupljeni iznosi sredstava Fonda i operatera sistema od naknada,

- količine ambalažnog otpada i električnog i elektronskog otpada koje su Fondu prijavljene kao sakupljene, te predate na reciklažu i/ili iskorištenje radi ispunjavanja ciljeva, a koje su dokumentovane kroz informacioni sistem ili na drugi način.

**Član 15.**

**(Postupanje Ministarstva)**

(1) Na temelju izvještaja operatera sistema i Fonda, Ministarstvo analizira zadatke koje je propisalo operateru sistema dozvolom, te daje očitovanje o ispunjenju ciljeva za predmetnu godinu i vrstu posebnih kategorija otpada.

(2) Ministarstvo može staviti van snage izdatu dozvolu operateru sistema ukoliko ustanovi kršenja odredbi iste, ukoliko ustanovi da se operater sistema ne pridržava odredbi ove uredbe i ukoliko ne dokaže ispunjenje propisanih ciljeva.

(3) Ministarstvo, na temelju podataka iz izvještaja Fonda o prikupljenim sredstvima u Fondu, daje smjernice na plan ulaganja Fonda.

**POGLAVLJE VII. OBAVEZE OPERATERA SISTEMA**

**Član 16.**

**(Obaveze Operatera sistema)**

(1) Operateri sistema obavezni su dostaviti godišnji izvještaj Ministarstvu i Fondu najkasnije do 31.03. tekuće godine za prethodnu godinu iz člana 6. stav (4). ove uredbe.

(2) Operateri sistema su odgovorni za ispunjavanje propisanih ciljeva za reciklažu i iskorištenje po vrstama ambalažnog i električnog i elektronskog otpada kao i infrastruktornog ulaganja u razvoj sistema upravljanja posebnim kategorijama otpada u odnosu na svih deset kantona u Federaciji BiH.

**POGLAVLJE VIII. NADZOR NAD PROVOĐENJEM UREDBE**

**Član 17.**

**(****Odbor za nadzor i kontrolu)**

Vlada Federacije BiH će svojom odlukom uspostaviti Odbor za nadzor i kontrolu za praćenje sistema upravljanja ambalažom i ambalažnim otpadom i Odbor za nadzor i kontrolu za praćenje sistema upravljanja otpadom od električnih i elektronskih proizvoda ( u daljem tekstu: Odbor za nadzor i kontrolu).

Odbor za nadzor i kontrolu razmatra napredovanje sistema upravljanja otpadom, ulaganje u razvoj kapaciteta za sortiranje i reciklažu, periodične i godišnje finansijake izvještaje propisane na obrazcu iz prilog 2. ove uredbe, kao i godišnje izvještaje ovlaštenih operatera sistema za upravljanje otpadom, izvještaje inspekcije Federalne uprave za inspekcijske poslove i izvještaje Fonda za zaštitu okoliša Federacije Bosne i Hercegovine.

Punopravni članovi Odbora za nadzor i kontrolu su predstavnici:

- Federalnog ministarstava okoliša i turizma

- Federalnog ministarstva finansija

- Federalne uprave za inspekcijske poslove

- Fonda za zaštitu okoliša.

Pridruženi članovi Odbora za nadzor i kontrolu su predstavnici operatera sistema koji imaju dozvolu Federalnog ministarstva okoliša i turizma.

Odbor za nadzor i kontrolu će putem Federalnog ministarstva okoliša i turizma, podnositi godišnji izvještaj Vladi Federacije Bosne i Hercegovine o provedenim aktivnostima.

**Član 18.**

**(Upravni nadzor)**

Upravni nadzor nad provođenjem ove uredbe vrši Federalni tržišni inspektorat i Federalni urbanističko - ekološki inspektorat Federalne uprave za inspekcijske poslove.

**POGLAVLJE IX. KAZNENE ODREDBE**

**Član 19.**

**(Kazne)**

(1) Novčanom kaznom od 10.000,00 do 40.000,00 KM kazniće se za prekršaj pravno lice, a u ponovljenom prekršaju novčanom kaznom u iznosu od 50.000,00 KM do 100.000,00 KM, ako ne dostavi Fondu ili operateru sistema redovni godišnji izvještaj, ne unese podatke u informacioni sistem upravljanja otpadom i ako dostavi neispravan ili netačan izvještaj.

(2) Za prekršaj iz stava 1. ovog člana kazniće se i odgovorno lice u pravnom licu novčanom kaznom od 2.000,00 KM do 5.000,00 KM, a u ponovljenom prekršaju novčanom kaznom u iznosu od 6.000,00 KM do 10.000,00 KM.

(3) Novčanom kaznom u iznosu od 1.000,00 KM do 3.000,00 KM kaznit će se lice koje obavlja samostalnu poslovnu djelatnost-obrt, za prekršaj iz stava 1. ovog člana, a u ponovljenom prekršaju novčanom kaznom u iznosu od 4.000,00 KM do 5.000,00 KM.

**POGLAVLJE X. ZAVRŠNE ODREDBE**

**Član 20.**

**(Prilozi)**

Sastavni dio ove uredbe je prilog koji je odštampan uz ovu uredbu i to:

Prilog 1. Koeficijenti visine naknada za ambalažu i električne i elektronske proizvode

Tabela 1.1. Koeficijenti visine naknade za plasman ambalaže i proizvoda

upakovanih u ambalažu na tržište Federacije BiH.

Tabela 1.2. Koeficijenti visine naknade za plasman električnih i elektronskih

proizvoda na tržište Federacije BiH.

Prilog 2. Finansijski obrazac.

**Član 21.**

**(Stupanje na snagu)**

Ova uredba stupa na snagu osam dana od dana objavljivanja u "Službenim novinama Federacije BiH", a primjenjuje se od 01.01.2023.godine.

,,V.broj:\_\_\_\_\_\_\_/2022

\_\_\_\_\_\_\_\_\_\_\_\_\_2022.godine **P R E M I J E R**

S a r a j e v o

***Fadil Novalić*** “

PRILOG 1. Koeficijenti visine naknada za ambalažu i električne i elektronske proizvode

Tabela 1.1. Koeficijenti visine naknade za plasman ambalaže i proizvoda

upakovanih u ambalažu na tržište Federacije BiH.

|  |  |
| --- | --- |
| **Vrsta ambalaže** | **Коеficjent**  **naknade [KM/кg]** |
| **staklo** | **0,06** |
| **metal** | **0,05** |
| **papir i karton** | **0,06** |
| **plastika** | **0,08** |
| **drvo** | **0,04** |
| **Ambalaža koja sadrži ili je onečišćena opasnim materijalima** | **1,2** |

Tabela 1.2. Koeficijenti visine naknade za plasman električnih i elektronskih

proizvoda na tržište Federacije BiH.

|  |  |
| --- | --- |
| **Koeficjent naknade po razredima električne i elektronske opreme** | **Naknada za upravljanje** |
| **Razred i podrazred električne i elektronske opreme** | **KM/kg** |
| Razred 1 – veliki aparati za domaćinstvo | 0,12 |
| Razred 1.a – aparati za hlađenje i zamrzavanje | 0,4 |
| Razred 2 – mali aparati za domaćinstvo | 0,12 |
| Razred 3 - oprema informatičke tehnologija (IT) i oprema za telekomunikacije | 0,24 |
| Razred 3.a – monitori | 1,6 |
| Razred 4 – oprema široke potrošnje za razonodu | 0,12 |
| Razred 4.a – televizijski prijemnici | 1,6 |
| Razred 5 – oprema za osvjetljenje: osvjetljenja | 0,12 |
| Razred 5a – oprema za osvjetljenje: sijalice ostale | 2,00 |
| Razred 6 - električni i elektronski alati (osim velikih nepokretnih industrijskih alata) | 0,12 |
| Razred 7 - igračke, oprema za rekreaciju (razonodu) i sport | 0,24 |
| Razred 8 - medicinske naprave (osim inplantiranih i infektivnih proizvoda) | 3,0 |
| Razred 9 - instrumenti za praćenje i nadzor | 1,6 |
| Razred 10 – automati | 0,12 |

Podrazredi električne i elektronske opreme su određeni Pravilnikom o upravljanju otpadom od električnih i elektronskih proizvoda Federacije BiH.

Prilog 2. Finansijski obrazac izvještaja operatera sistema

|  |  |  |  |  |
| --- | --- | --- | --- | --- |
| Ime operatera sistema: | | |  | |
| Adresa: | | |  | |
| JIB: | | |  | |
| BR.dozvole: | | |  | |
| Odgovorno lice: | | |  | |
| Pregled prihoda i namjenskog utroška sredstava operatera sistema prikupljenih po osnovu naknada za plasman ambalaže, električnih i elektronskih uređaja u obračunskoj godini | | | | |
| **Red.br.** | | **OBRAČUNSKI PERIOD/GODINA ZA KOJU SE PODACI NAVODE (sve iznose davati bez uračunatog PDV-a)** | | Godina |
| KM |
| **1.** | | Ukupna obračunata naknada za sve obveznika koji su prenijeli obavezu na operatera sistema (po obračunskim periodima) | |  |
| 1.a | | Ukupno obračunati PDV za obračunski period | |  |
| **2.** | | Ukupno naplaćeno sredstva od obračunatih naknada (zbir 2.a. i 2.b.) | |  |
| 2.a | | Ukupno naplaćenih sredstava u predmetnoj godini od naknada obračunatih u predmetnoj godini\* | |  |
| 2.b | | Ukupno naplaćenih sredstava u predmetnoj godini od naknada obračunatih u za sve prethodne obračunske godine\* | |  |
| **3.** | | Ukupno nenaplaćenih sredstava od obračunatih naknada (zbir 3.a. i 3.b.) | |  |
| 3.a | | Ukupno nenaplaćenih sredstava od obračunatih naknada u predmetnoj godini | |  |
| 3.b | | Ukupno nenaplaćenih sredstava od naknada obračunatih za sve prethodne godine | |  |
| **4.** | | Ukupan iznos administrativnih troškova operatera sistema (unijeti ukupni iznos svih troškova rada operatera sistema za obračunsku godinu - troškovi prostora, kancelarijskog materijala, plata uposlenika, edukacije uposlenika i sl.) (zbir 4.a+4.b+4.c+4.d+4.e+4.f) | |  |
| 4.a | | Troškovi zakupa prostora (kancelarijski prostor, skladište i sl.) | |  |
| 4.b | | Troškovi plata uposlenika | |  |
| 4.c | | Troškovi službenih putovanja | |  |
| 4.b | | Troškovi režija | |  |
| 4.e | | Troškovi kancelarijskog materijala | |  |
| 4.f | | Ostali troškovi koji se svrstavaju u troškove rada operatera sistema | |  |
| **5.** | | Ukupno oročena sredstva u obračunskom periodu/godini | |  |
| **6.** | | Ukupan iznos troškova za sakupljanje po sakupljaču za obračunsku godinu (sintetika i analitika)\*\* | |  |
| 6.a | |  | |  |
| 6.b | |  | |  |
| 6.c | |  | |  |
| 6.d | |  | |  |
| 6.e | |  | |  |
| 6.f | |  | |  |
| 6.g | |  | |  |
| 6.h | |  | |  |
| **7.** | | Ukupan iznos troškova reciklaže po recikleru za obračunsku godinu (sintetika i analitika)\*\* | |  |
| 7.a | |  | |  |
| 7.b | |  | |  |
| 7.c | |  | |  |
| 7.d | |  | |  |
| 7.e | |  | |  |
| **8.** | | Ukupan iznos troškova izvoza po izvozniku za obračunsku godinu (sintetika i analitika) \*\* | |  |
| 8.a | |  | |  |
| 8.b | |  | |  |
| 8.c | |  | |  |
| 8.d | |  | |  |
| 8.e | |  | |  |
| **9.** | | Ukupan iznos troškova deponovanja po deponiji za obračunsku godinu (sintetika i analitika)\*\* | |  |
| 9.a | |  | |  |
| 9.b | |  | |  |
| 9.c | |  | |  |
| 9.d | |  | |  |
| 9.e | |  | |  |
| **10.** | | Ukupan iznos troškova ulaganja u izgradnju infrastrukture po pojedinačnom projektu \*\* | |  |
| 10.a | |  | |  |
| 10.b | |  | |  |
| 10.c | |  | |  |
| 10.d | |  | |  |
| 10.e | |  | |  |
| **11.** | | Ukupan iznos troškova ulaganja u podizanje javne svjesti i edukaciju \*\* | |  |
| 11.a | |  | |  |
| 11.b | |  | |  |
| 11.c | |  | |  |
| 11.d | |  | |  |
| 11.e | |  | |  |
| **12.** | | Ukupan iznos druge vrste troškova ili ulaganja u sistem upravljanja električnim i elektronskim otpadom koji nije prethodno pomenut \*\* | |  |
| 12.a | |  | |  |
| 12.b | |  | |  |
| 12.c | |  | |  |
| 12.d | |  | |  |
| 12.e | |  | |  |
| **13.** | | Eventualni dodatni prihodi koji ne potiču od naknada već od prihoda ostvarenih upravaljanjem električnim i elektronskim otpadom (prihodi od kamata na pozajmicu, prihod od druge vrste aktivnosti...) | |  |
| 13.a | |  | |  |
| 13.b | |  | |  |
| **14.** | | Ukupna preostala nenaplaćena sredstva iz prethodnog obračunskog perioda koja se pojavljuju kao nenaplaćeno potraživanje | |  |
| 14.a | | Preostala nenaplaćena sredstva od naknada prenijeta kao potraživanje iz predmente godine u narednu obračunsku godinu | |  |
| 14.b | | Preostala nenaplaćena dugovanja po drugim osnovama | |  |
| **15.** | | Preostala naplaćena sredstva od naknada koja nisu utrošena u predmetnom obračunskom periodu (jedne godine), a koja se prenose u naredni obračunski period | |  |
| **Pečat: Ime odgovorne osobe: \_\_\_\_\_\_\_\_\_\_\_\_\_\_\_\_\_\_\_**  **Potpis odgovorne osobe: \_\_\_\_\_\_\_\_\_\_\_\_\_\_\_\_\_\_\_**  **Mjesto i datum: \_\_\_\_\_\_\_\_\_\_\_\_\_\_\_\_\_\_\_\_**  **NAPOMENE:** | | | | |
| - | | **Obavezan dokument koji je potrebno priložiti uz predmetni obrazac je cjenovnik usluga/naknade operatera sistema prema obveznicima plaćanja naknada za predmetni obračunski period.** | | |
| - | | Svi iznosi koji se prikazuju potrebno je dati za cijelu obračunsku godinu i bez PDV-a. Ukupno obračunati PDV se prikazuje u posebnoj rubrici. | | |
| - | | Ukoliko nisu provedene određene akivnosti za koje se traže prikaz utroška sredstava (npr. Za izvoz) potrebno je navesti da određene aktivnosti nisu bili obavljane u predmetnoj periodu tj. obračunskoj godini. | | |
| tačke od 6. do 14. | | Za navedne tačke potrebno je sabrati sve razložene troškove naveden pod tim brojem (npr. Za tačku 6. sabrati 6.a+6.b+6.c+6.d+6.e) | | |
| 2a \* | | Npr. Ukoliko se radi o obračunskoj 2015.g. potrebno je prikazati koliko je naplaćeno sredstava od obveznika u toj godini za obračunate naknade za 2015.g. | | |
| 2b \* | | Npr. Ukoliko opet uzmemo obračunsku 2015.g. potrebno je prikazati koliko je naplaćeno sredstava od obveznika u toj godini za obračunate naknade iz prethodnih 2013. i 2014.g. | | |
| 4f \* | U zagradi navesti sve vrste troškova koji su ušli u sumu troškova ove stavke a nisu navedeni u nekoj od prethodnih stavki. Isti se mogu odnositi na (notara, back office, amortizacija,platni promet,takse, članarine, revizija, bonusi za količine, knjižna odobrenja i ispravke vrijednosti, itd.)\* Trošak mora biti jasno naznačen opisno i isti mora biti opravdan. | | | |
| \*\* | Za bilo koju od aktivnosti je potrebno jasno naznačiti ko je izvršio aktivnosti i koliko je ta aktivnost plaćena (npr. Projekat nabavke kanti za odvojeno prikupljanje EE otpada, firma Recikler d.o.o., Kanton Sarajevo, JIB 214000000000, KS, Ilidža, Ulica…..br.12, iznos 20.000,00 KM, itd.) Isto važi i ako je aktivnost koju je obavio operatera sistema (npr.izvoz otpada) i to je potrebno jasno navesti. | | | |

**OBRAZLOŽENJE**

**I. Ustavnopravni i zakonski osnov za donošenje propisa**

Zakonski osnov za donošenje ove uredbe sadržan je u članu 18a. stav 4. i članu 58. stav 3. Zakona o upravljanju otpadom („Službene novine FBiH“, br. 33/03, 72/09 i 92/17).

**II. Razlozi za donošenje propisa**

Izgradnja sistema upravljanja ambalažnim otpadom i električnim i elektronskim otpadom i njegovo funkcionisanje u praksi jedan je od velikih izazova kako za državu tako i za privredne subjekte, a tiče se najšire društvene zajednice i svih građana.

Cilj je zaštita okoliša i ljudskog zdravlja, očuvanje prirodnih resursa, razvoj savremenih tehnologija proizvodnje ambalaže i električnih i elektronskih proizvoda, uspostava optimalnih sistema upravljanja ambalažnim i električnim i elektronskim otpadom, te doprinos razvoju privrede u segmentu upravljanja otpadom kao i povećanje broja radnih mjesta u ovoj oblasti.

Princip „zagađivač plaća“ ili „produžena odgovornost prizvođača i uvoznika“ je princip koji je usvojen i funkcioniše u svim razvijen društvima i jedan od osnovnih postulata EU direktiva o upravljanju otpadom. Isti princip je prepoznat i u Strategiji zaštite okoliša Federacije BiH, kao osnova za stvaranje stabilnog finansijskog temelja za uspostavu sistema upravljanja proizvodima koji poslije upotrebe postaju posebne kategorije otpada. Federacija BiH je u tom smislu već donijela određene propise i uključila se u savremene evropske tokove.

Trenutni zakonski okvir za uređenje oblasti upravljanja ambalažnim otpadom te otpadom od električnih i elektronskih proizvoda su Pravilnik o upravljanju ambalažom i ambalažnim otpadom te Pravilnik o upravljanju otpadom od električnih i elektronskih proizvoda. Ono što je propisano i „uređeno“ navedenim Pravilnicima sadrži dva potpuno odvojena segmenta i to jedan koji se tiče plasmana proizvoda dok se drugi odnosi na upravljanje otpadom od ovih vrsta proizvoda.

Obveznici u segmentu plasmana proizvoda su subjekti koji plasiraju robu na tržište (uvoznici, proizvođači, punioci, pakeri, distributeri), koji vrše prijavu plasmana proizvoda (ambalaže u koju su upakovani proizvod i električnih i elektronskih uređaja), te plaćanja naknada po principu „produžene odgovornosti uvoznika i proizvođača“. U tom segmentu su propisani koeficijenti naknada koje su obveznici dužni platiti za plasman proizvoda koji poslije upotrebe postaju posebne kategorije otpada, a koje se onda koriste za potrebe upravljanja ovim vrstama otpada kao i uspostavljanje sistema upravljanja ovim kategorijama otpada.

Drugi segment se odnosi na upravljanje ovim vrstama otpada, praćenje kretanja otpada, način dokumentovanja i sl. koji nije do kraja definisan i svakako treba biti proširen.

Ono što je utvrđeno u toku provođenja predmetnih pravilnika je da su ove dvije oblasti nešto što mora biti uređeno različitim zakonskim dokumentima. Obaveza subjekta koji plasiraju robu, te način i visina obračuna naknade ne može biti propisana Pravilnikom, već višim zakonskim dokumentom kao što je Uredba. Ovaj segment ima različite obveznike, različite obaveze i na kraju i različitu svrhu. Upravo ovom Uredbom se definiše i precizira segment koji nije bio dovoljno dobro definisan Pravilnikom, niti je imao pravno uporište u Pravilniku.

Donošenje ove uredbe ima za cilj da se utvrde jasni i precizni kriteriji obračuna i načina plaćanja naknada za proizvode koji nakon upotrebe postaju ambalažni, električni i elektronski otpad, te izvještavanje o količini i vrsti proizvedenih i uvezenih proizvoda, način i rokovi izvještavanja, obveznike plaćanja naknade, kriterije za obračun, kao i visinu naknade. Vođenje evidencija kao i izvještavanje je neophodno jer je to jedini način provjere i kontrole stvarnog stanja otpada, s obzirom na činjenicu da se trenutno na tržište Federacije BiH plasiraju hiljade tona ambalaže nepoznatog porijekla.

Pored navedenog pripremiće se i novi Pravilnik o upravljanju ambalažnim otpadom, te Pravilnik o upravljanju otpadom od električnih i elektronskih proizvoda koji se bave samo segmentom upravljanja otpadom i detaljno regulišu obaveze i odgovornosti obveznika sistema te način njihove kontrole i praćenje kretanja otpada.

**Obrazloženje predloženih članova**

Član 1.

Ovim članom se reguliše predmet uredbe koji obuhvata kriterije za obračun i način plaćanja naknada za proizvode koji nakon upotrebe postaju otpad, obrazac evidencije, dostavljanje godišnjeg izvještaja i kriterije za obračun i način plaćanja naknada.

Član 2.

Ovim članom se definiše značenje pojedinih izraza koji se upotrebljavaju u Uredbi.

Član 3.

Ovim članom se definišu posebne kategorije otpada, tj. proizvodi koji poslije upotrebe postaju ambalažni otpad i električni i elektronski otpad.

Član 4.

Ovim članom se definišu obaveznici izvještavanja, a to su svi subjekti koji vrše proizvodnju, uvoz i distribuciju proizvoda koji nakon upotrebe postaju otpad.

Član 5.

Ovim članom su definišu kvartalne evidencije i godišnji izvještaj koje vode svi obveznici izvještavanja prema obrascima koji se nalaze u prilogu ove uredbe.

Član 6.

Ovim članom se definiše obaveza dostavljanja godišnjih izvještaja obaveznika izvještavanja. Godišnji izvještaj se dostavlja Federalnom ministarstvu i Fondu.

Član 7.

Ovim članom se definišu obaveznici plaćanja naknade, a to su proizvođači, uvoznici, punioci/pakeri i distributeri koji vrše prvi plasman ambalaže i proizvoda upakovanih u ambalažu na tržištu Federacije BiH. Obveznici su i proizvođači, uvoznici i distributeri (novih i polovnih) električnih i elektronskih proizvoda koji vrše prvi plasman električnih i elektronskih proizvoda na tržište u Federacije BiH.

Član 8.

Ovim članom se definišu naknade općenito, vrste naknada, visina, način njihovog obračuna i plaćanja. Obveznici sistema plaćaju dvije vrste naknada i to naknadu za upravljanje otpadom i opću naknadu.

Član 9.

Ovim članom se definiše način obračuna naknade za ambalažne proizvode, te njihove kategorije. Ambalaža se razvrstava prema sljedećim kategorijama: papir, plastika,drvo, metal,staklo i ambalžu onečišćenu opasnim materijama. Utvrđuje se koeficijent visine naknade prema vrsti ambalaže koji se plaća Fondu. Određuje se visina opće naknade.

Član 10.

Ovim članom se definiše način obračuna naknade za električne i elektronske proizvode, te njihove kategorije. Elekrični i elektronski proizvodi razvrstavaju se prema vrsti u deset razreda. Utvrđuje se koeficijent visine naknade prema svakom od razreda. Određuje se visina opće naknade.

Član 11.

Ovim članom se definišu uslovi i način donošenja rješenja od strane Fonda za plaćanje naknada. Na osnovu obrade podataka iz godišnjih izvještaja obveznika Fond donosi rješenje za plaćanje naknade za upravljanje otpadom i opće naknade ili samo opće naknade. Utvrđuje se i minimalni iznos opće naknade.

Član 12.

Ovim članom se definišu obaveze u slučaju statusnih promjena ili raskida ugovora sa operaterom sistema, odnosno promjene operatera sistema.

Član 13.

Ovim članom se propisuje se iznos naknade koji se nalaze u Prilogu 3. ove uredbe.

Član 14.

Ovaj član definiše izvještavanje Fonda, odnosno vođenje registra svih obaveznika plaćanja naknade. Fond dostavlja zbirni izvještaj Ministarstvu za predhodni obračunski period svih obveznika i operatera sistema do 30.06. tekuće godine koji sadrži podatke o listi obveznika koji su ispunili svoje obaveze, ukupne prijavljene količine pojedinih proizvoda, prikupljeni iznos sredstava Fonda i operatera i količine otpada koje su predate na reciklažu.

Član 15.

Ovaj član definiše postupanje Ministarstva na temelju izvještaja operatera sistema i Fonda.

Član 16.

Ovim članom definišu se obaveze operatera sisema. Operateri su obavezni godišnji izvještaj dostaviti Ministarstvu i Fondu u propisanom sadržaju.

Član 17.

Ovim članom utvrđuje se obaveza Vlade Federacije BiH da svojom odlukom uspostavi Odbor za nadzor i kontrolu za praćenje sistema upravljanja ambalažom i ambalažnim otpadom i Odbor za nadzor i kontrolu za praćenje sistema upravljanja otpadom od električnih i elektronskih proizvoda. Ovdje se radi o dva odbora za svaku od kategorija otpada radi složene problematike upravljanja otpadom koju trebaju pratiti.

Član 18.

Ovim članom definiše se nadzor nad provođenjem ove uredbe.

Član 19.

Ovim članom su definisani kaznene odredbe.

Član 20.

Ovim članom definišu se prilozi uz uredbu.

Član 21.

Ovim članom se definiše stupanje na snagu uredbe.

**III. Visina i izvor finansijskih sredstava potrebnih za provođenje propisa**

Za provođenje ove uredbe nisu potrebna dodatna finansijska sredstva.

**IV. Način izvršenja propisa**

Za provođenje ove uredbe potrebno je donijeti Pravilnik o upravljanju ambalažom i ambalažnim otpadom i Pravilnik o upravljanju otpadom od električnih i elektronskih proizvoda. Ove propise donosi Federalno ministarstva okoliša i turizma.

**V. Usaglašenost Uredbesa zakonodavstvom evropske unije**

Izvršena je ocjena usaglašenosti predmetne Uredbe sa sljedećim zakonodavstvom evropske unije:

-Direktiva Evropskog parlamenta i vijeća 94/62/EZ o ambalaži i ambalažnom otpadu od 20. decembra 1994,

-Direktiva 2012/19/EZ Evropskog parlamenta i vijeća o otpadnoj električnoj i elektroničkoj opremi od 4. jula 2012..